દીકરાને સ્કૂલમાં મૂકવાનો સમય આવ્યો ત્યારે સુધાબહેન અને તેમના ઘરવાળા વચ્ચે થોડો મતભેદ થયો. સુધાબહેનને દીકરાને ઇંગ્લિશ મિડિયમ સ્કૂલમાં અને મુંબઈની ટોચની સ્કૂલમાં મૂકવો હતો. આ સ્કૂલની ફી એ સમયે મહિને ૨૦૦ રૂપિયા હતી. આ વાત છે ૧૯૮૪ની. સુધાબહેન કહે છે, ‘૨૦૦ રૂપિયા ફી ઘણી વધારે કહેવાય, કારણ કે મારા પતિ પર હું, મારાં સાસુ અને ચાર બહેનોની જવાબદારી હતી; પણ હું જીદ પર હતી કે મારે મારા દીકરાને વીટીમાં આવેલી ન્યુ ભરડા હાઈ સ્કૂલમાં જ મૂકવો છે, કારણ કે એમાં અંગ્રેજી મિડિયમમાં પણ ગુજરાતી વિષય ભણાવવામાં આવતો હતો. આ સ્કૂલમાં દીકરાનું ઍડ્મિશન લીધા પછી મારી જવાબદારી ઘણી વધી ગઈ હતી.’